Kanne 14.10.2011 - Stichting Greenpeace Nederland ja PAN Europe v. komissio
(Asia T-545/11)
Oikeudenkäyntikieli: englanti
Asianosaiset
Kantajat: Stichting Greenpeace Nederland (Amsterdam, Alankomaat) ja Pesticide Action Network Europe (Bryssel, Belgia) (edustaja: asianajaja B. Kloostra)
Vastaaja: Euroopan komissio
Vaatimukset
on todettava, että komission 10.8.2011 tekemä päätös on tiedonsaantia, yleisön osallistumisoikeutta sekä muutoksenhaku- ja vireillepano-oikeutta ympäristöasioissa koskevan Århusin yleissopimuksen, asetuksen (EY) N:o 1049/20012 ja asetuksen (EY) N:o 1367/2006 vastainen
komission 10.8.2011 tekemä päätös on kumottava ja
komissio on velvoitettava korvaamaan oikeudenkäyntikulut.
Oikeudelliset perusteet ja pääasialliset perustelut
Kanteensa tueksi kantaja vetoaa kolmeen kanneperusteeseen.
Ensimmäinen kanneperuste, jonka mukaan asetuksen (EY) N:o 1049/2001 4 artiklan 5 kohdassa ei anneta jäsenvaltioille veto-oikeutta ja että vastaaja ei näin ollen voi turvautua jäsenvaltion lausuntoon siitä, että kyseisen asetuksen 4 artiklan 2 kohdan poikkeusta sovelletaan tai ei sovelleta tiedonsaantipyyntöön, jonka kantajat ovat esittäneet.
Toinen kanneperuste, jonka mukaan asetuksen (EY) N:o 1049/2001 4 artiklan 2 kohdan ensimmäisessä luetelmakohdassa säädetty poikkeus tutustuttavaksi antamiseen on kumottava ylivoimaisen yleisen edun, joka edellyttää pyydettyjen tietojen ilmaisemista, vuoksi, koska asetuksen (EY) N:o 1367/2006 6 artiklan 1 kohdassa säädetyt edellytykset täyttyvät tässä asiassa.
Kolmas kanneperuste, jonka mukaan riidanalainen päätös ei ole asetuksen (EY) N:o 1049/2001 4 artiklan 2 kohdan eikä Århusin yleissopimuksen 4 artiklan mukainen, koska
vastaaja ei arvioinut pyydettyjen tietojen ilmaisemisen aiheuttaman vahingon konkreettista vaaraa mainituille taloudellisille eduille ja
vastaaja ei verrannut asianomaisia taloudellisia etuja Århusin yleissopimuksen 4 artiklan 4 kohdan toisessa kohdassa kuvailtuun ympäristötietojen ilmaisemiseen liittyvään yleiseen etuun.
Kantajat väittävät edelleen, että jos Århusin yleissopimusta ei voida soveltaa suoraan, asetuksen (EY) N:o 1049/2001 4 artiklan 2 kohtaa on sovellettava mahdollisimman pitkälle yleissopimuksen mukaisesti.
____________
1 - Euroopan parlamentin, neuvoston ja komission asiakirjojen saamisesta yleisön tutustuttavaksi 30.5.2001 annettu Euroopan parlamentin ja neuvoston asetus (EY) N:o 1049/2001 (EYVL L 145, s. 43)
2 - Tiedon saatavuutta, yleisön osallistumista päätöksentekoon sekä oikeuden saatavuutta ympäristöasioissa koskevan Århusin yleissopimuksen määräysten soveltamisesta yhteisön toimielimiin ja elimiin 6.9.2006 annettu Euroopan parlamentin ja neuvoston asetus (EY) N:o 1367/2006 (EUVL L 264, s. 13)